Obašašća i basanja/Manje poznate riječi i geografski pojmovi
MANJE POZNATE RIJEČI I GEOGRAFSKI POJMOVI
	
Akhisar – tursko ime za Prusac, između Donjega Vakufa i Bugojna (ak=bijel, hisar=grad)
ašiklija – ljubavnik 
badža – otvor za odvod dima na drvenom krovu stare bosanske kuće
Balukana – izvorno: Balukhana; lokalitet i jezero – izletište kod Mrkonjić-Grada (od 
	turskoga i perzijskog: baluk – riba, hana, hane – stan, stanište)
Baljvine – selo visoko pod planinom Čemernicom, iznad Vrbasa. Ima nekoliko 
	nekropola s neobično oblikovanim stećcima.
basamak – stepenik 
bašluk – muslimanski nadgrobni spomenik
bešika – kolijevka
bošča – dio ženske nošnje, povezača
brod – gaz, plićak
Crna Rika – rječica koja protječe kroz Mrkonjić-Grad, i u svom kratkom toku pravi 
	dva visoka kanjona
čekmedža – kutija, sandučić za dragocjenosti
ćenar – kraj, rub
demirlija – velika plitka bakrena posuda
deveran – onaj koji mučno živi
Donji Kraji – skupni naziv srednjovjekovnih župa u posjedu Stipanića-Hrvatinića, u 
	sjeverozapadnoj Bosni
Duman – hladna rječica koja izvire iz stijene ispod staroga livanjskog grada (također i Bistrica)
duranje – mučno trajanje, izdržavanje
gánja – ganjanje
Grubač – ime umjetnika, “kovača”, klesara stećaka iz okolice Stoca, 15. stoljeće
haberdžija – glasnik
haremluk – 1) žensko odjeljenje u tradicionalnoj muslimanskoj kući, 2) groblje, 
	osobito uz džamiju
Hotomalj – brdo iznad grada Jezera na Plivi
Kolobara – stari naziv trgovačkog centra Varcar Vakufa – Mrkonjić-Grada (vjerojatno 
	riječ talijanskoga porijekla)
komjen – drveni kopljasti ukras na badži stare bosanske kuće; također, dugačka motka 
za otvaranje i zatvaranje badže
Lisina – planina iznad Mrkonjić-Grada
Liskovica – drevno selo između Mrkonjić-Grada i Jajca
mahsuz – osobit(o), specijalan(o)
mečet – mala drvena džamija (od: mesdžid)
mezarje – groblje
okoperan – čvrst, okretan
Orugla – brdo iznad Mrkonjić-Grada (izvorno: Horugla)
pervaz – okvir, ograda
Plava Voda – brdski potok u Travniku
Prizrenac – ostaci srednjovjekovne tvrđavice na vrhu kanjona Sane, između Mrkonjić-
Grada i Ključa. Riječ vjerojatno označava promatračnicu.
pušancija – vjetar u kovitlacima, bura
ráđa – posao, rad
razma – osim
rbina – oštro odlomljena stijena
sagrije – korice od sablje, noža
sasnuti – sisati (svršeni oblik glagola)
sebri, sebar – kmet
senabija - vrst jabuke
serdžada – mali ćilim
sevebdžija – posrednik
Sokočnica – pritoka Plive između Mrkonjić-Grada i Šipova
Sokol – srednjovjekovni grad nad Sokočnicom, svojevremeno veoma razvijen i važan. 
Ispod njega Bosanci su 1363. godine, pod Vukcem Hrvatinićem, izvojevali veliku pobjedu nad Ugrima, i zato je grad, kao vladarski poklon, prešao trajno u vlasništvo Hrvatinića.
Stepen – seoce na rubu Gatačkoga Polja (nasuprot Gacku)
sústati – umoriti se
svrtak – vir
Šehovci – drevno selo sjeverno od Mrkonjić-Grada, na putu prema srednjovjekovnoj 
	tvrđavi Bočac
Trstionica – rječica koja protječe kroz Kraljevu Sutjesku 
vâj – jad, bol
Varcar – ime koje je Mrkonjić-Grad nosio stoljećima (od turskoga vremena: Varcar 
	Vakuf), sve do 1924. godine. Porijeklo riječi vjerojatno je predslavensko.
velehudan – duboko nesretan
viganj – kovačnica
vitiznanac – pismoznanac
zlojelica – ne toliko kad se nema što jesti, koliko kad i ono što se jede prisjeda i zastaje u grlu zbog muke s kojom je stečeno
Zloselo – zaselak u Kupreškom Polju
Ivan Lovrenović